Die Vedangas (Sanskrit: वेदाङ्ग vedāṅga, "ledemate van die Veda") is ses bykomende dissiplines in Hindoeïsme wat in die antieke tyd ontwikkel het en met die bestudering van die Vedas verband hou. Hulle is: Shiksha (śikṣā): fonetiek, fonologie, uitspraak. Dit fokus op die letters van die Sanskrit-alfabet, aksent, klem, melodie, ens. Chhandas (chandas): Digmaat. Dit folus op digmaat, onder andere dié wat gebaseer is op ’n vaste getal lettergrepe per vers. Vyakarana (vyākaraṇa): grammatika en linguistiese ontleding. Gaan oor grammatikareëls en ontledings om die presiese vorm van woorde en sinne vas te stel om idees duidelik oor te dra. Nirukta (nirukta): etimologie, verduideliking van woorde, veral dié van argaïese herkoms met ’n onduidelike betekenis. Kalpa (kalpa): rituele instruksies. Dit fokus op die standaardisering van prosedures vir Vediese rituele, asook die regte gedrag en pligte van ’n mens in verskillende stadiums van sy lewe. Jyotisha (jyotiṣa): Goeie tye vir rituele, astrologie en astronomie.